ຂ່າວ
ຝຶກອົບຮົມວຽກງານກໍ່ສ້າງພັກ ໃຫ້ບັນດາຮາກຖານພັກ ຂອງກະຊວງ ຍທຂ
- Details
- Category: ຂ່າວພາຍໃນກະຊວງ
- Published on ພະຫັດ, 12 ມັງກອນ 2017 15:14
ກະຊວງ ໂຍທາທິການ ແລະ ຂົນສົ່ງ ໄດ້ຈັດຝຶກອົບຮົມວຽກງານກໍ່ສ້າງພັກ ໃຫ້ບັນດາຮາກຖານ ພັກ ພາຍໃນກະຊວງ ຍທຂ, ຊຶ່ງດຳເນີນເປັນເວລາ 2 ວັນ, ວັນທີ 12-13 ທັນວາ 2017 ແລະ ໃນວັນທີ 12 ທັນວາ 2017 ໄດ້ເປີດຊຸດຝຶກອົບຮົມວຽກງານກໍ່ສ້າງພັກ ທີຫ້ອງປະຊຸມກອງຄຸ້ມຄອງສະໜາມບິນ, ໂດຍ ການເຂົ້າຮ່ວມ ແລະ ເປັນປະທານຂອງ ສະຫາຍ ລັດຕະນະມະນີ ຄູນນີວົງ ຮອງເລຂາຄະນະພັກກະຊວງ, ຮອງລັດຖະມົນຕີ ກະຊວງ ໂຍທາທິການ ແລະ ຂົນສົ່ງ; ມີບັນດາສະຫາຍຄະນະພັກຮາກຖານ, ຄະນະໜ່ວຍພັກຮາກຖານ, ສະມາຊິກພັກ ແລະ ພະນັກງານທີ່ຮັບຜິດຊອບວຽກພັກ ພ້ອມດ້ວຍບັນດາສະຫາຍວິທະຍາກອນ ທີ່ມາຈາກຄະນະຈັດຕັ້ງສູນກາງ ພັກເຂົ້າຮ່ວມ.
ການຝຶກອົບຮົມໃນຄັ້ງນີ້ ເພື່ອສ້າງຄວາມຮັບຮູ້, ເຂົ້າໃຈ ຢ່າງເລິກເຊິ່ງ ແລະ ສ້າງຄວາມເປັນ ເອກະພາບ ໃຫ້ແກ່ຄະນະພັກ ແລະ ຜູ້ຮັບຜິດຊອບວຽກພັກ ຂອງບັນດາຮາກຖານ ກ່ຽວກັບ ແນວທາງ, ລະບຽບ, ຫຼັກການຂອງການກໍ່ສ້າງພັກ, ກໍຄືການຍົກສູງຄຸນນະພາບການນໍາພາ ຮອບດ້ານ ຂອງການຈັດຕັ້ງພັກຂັ້ນຮາກຖານ, ຍົກສູງຄຸນນະພາບສະມາຊິກພັກ-ວຽກງານ ຂະຫຍາຍພັກໃນໄລຍະໃໝ່ ແລະ ເພີ່ມທະວີວຽກງານຄຸ້ມຄອງ-ລະບຽບການຍົກຍ້າຍຮ່ວມ ຊີວິດພັກ ໃນທົ່ວອົງຄະນະພັກກະຊວງ ໂຍທາທິການ ແລະ ຂົນສົ່ງ.
ການກໍ່ສ້າງພັກໃຫ້ໜັກແໜ້ນເຂັ້ມແຂງ ຕ້ອງບົນພື້ນຖານການຍົກສູງຄຸນນະພາບການນໍາພາ ຂອງການຈັດຕັ້ງຮາກຖານພັກ ແລະ ຍົກສູງຄຸນນະພາບຂອງສະມາຊິກພັກ ເພື່ອເຮັດໃຫ້ພັກມີ ບົດບາດສຳຄັນຕໍ່ການຄົງຕົວ ແລະ ຂະຫຍາຍຕົວ, ການຈັດຕັ້ງຮາກຖານພັກ ເປັນແກນນຳ ໃນລະບົບການເມືອງຢູ່ຂັ້ນຮາກຖານ, ເປັນບ່ອນຈັດຕັ້ງປະຕິບັດທຸກແນວທາງແຜນ ນະໂຍບາຍ ຂອງພັກ ໃຫ້ປະກົດຜົນເປັນຈິງ ແລະ ເປັນບ່ອນຕິດພັນໂດຍກົງກັບມະຫາຊົນ. ຖ້າຢາກໃຫ້ຮັກ ສາໄດ້ບົດບາດການນຳພາຂອງພັກ, ເຮັດໃຫ້ພັກໜັກ ແໜ້ນເຂັ້ມແຂງ, ກ່ອນອື່ນໝົດ ການຈັດຕັ້ງຮາກຖານພັກຕ້ອງເຂັ້ມແຂງ ແລະ ສະມາຊິກພັກໃນການຈັດຕັ້ງນັ້ນ ກໍຕ້ອງມີຄວາມ ເຂັ້ມແຂງ, ເປັນແບບຢ່າງນຳໜ້າໃນການປະຕິບັດໜ້າທີ່ການເມືອງຂອງຕົນ, ປະຕິບັດລະບຽບ ຂອງພັກ ແລະ ກົດໝາຍຂອງລັດ.
ການຈັດຝຶກອົບຮົມໃນຄັ້ງນີ້ຈະດໍາເນີນເປັນເວລາ 2 ມື້, ແຕ່ເນື້ອໃນເອກະສານທີ່ນຳສະເໜີ ແມ່ນມີຄວາມໝາຍຄວາມສຳຄັນສູງ ເພາະວ່ານຳໃຊ້ເອກະສານຝຶກອົບຮົມວຽກງານຈັດຕັ້ງ ລະ ບົບ 3 ເດືອນ ເປັນຕົ້ນຕໍ, ພ້ອມດ້ວຍເອກະສານທີ່ຕິດພັນໂດຍກົງກັບວຽກງານກໍ່ສ້າງພັກ ແລະ ຂະຫຍາຍພັກຂອງຄະນະພັກກະຊວງ ຍທຂ ສະໄໝທີ IV. ສະນັ້ນ, ສະຫາຍປະທານ ຈຶ່ງຮຽກ ຮ້ອງມາຍັງບັນດາສະຫາຍ ທີ່ເຂົ້າຮ່ວມຝຶກອົບຮົມໃນຄັ້ງນີ້ ຈົ່ງເຊີດຊູຄວາມຮັບຜິດຊອບ ພ້ອມ ກັນສຸມສະຕິປັນຍາເຂົ້າໃນການຄົ້ນຄວ້າ ແລະ ປະກອບຄໍາຄິດ ຄໍາເຫັນສົນທະນາກັນໃຫ້ເລິກເຊິ່ງ ເພື່ອຍາດແຍ່ງເອົາບົດຮຽນການນຳພາຊີ້ນຳ ເພື່ອນຳໄປປັບປຸງແກ້ໄຂຮາກຖານພັກ ຂອງຕົນ ໃນຕໍ່ໜ້າ ໃຫ້ໜັກແໜ້ນເຂັ້ມແຂງ ທາງດ້ານການເມືອງ, ແນວຄິດ, ການຈັດຕັ້ງ ແລະ ແບບແຜນການນໍາພາ. ຢາກໄດ້ຄືແນວນັ້ນ ຕ້ອງມີການຄົ້ນຄວ້າກະກຽມຄໍາຄິດ ຄໍາເຫັນ ສົມທຽບໃສ່ພຶດຕິກໍາຕົວຈິງຂອງແຕ່ລະຮາກຖານພັກ ເພື່ອປະກອບຄໍາເຫັນໃຫ້ຊັດເຈນເຫັນ ໄດ້ບັນຫາທີ່ຄົງຄ້າງ ແລະ ຊອກຫາວິທີແກ້ໄຂ; ທັງນີ້ ເພື່ອແນໃສ່ເຮັດໃຫ້ການຝຶກອົບຮົມໃນຄັ້ງນີ້ ໄດ້ຮັບຜົນສໍາເລັດຕາມຈຸດປະສົງຄາດ ໝາຍທີ່ວາງໄວ້.
ພິທີມອບ-ຮັບໃບຢັ້ງຢືນ ໜ່ວຍພັກເຂັ້ມແຂງ-ຮູ້ນຳພາຮອບດ້ານ ຄັ້ງທີ II ຂອງໜ່ວຍຮາກຖານພັກກົມກວດກາ
- Details
- Category: ຂ່າວພາຍໃນກະຊວງ
- Published on ຈັນ, 09 ມັງກອນ 2017 08:27
ໃນຕອນບ່າຍ ວັນທີ 4 ມັງກອນ 2017 ໜ່ວຍພັກຮາກຖານ ກົມກວດກາ ໄດ້ຈັດພິທີ ມອບ-ຮັບໃບຢັ້ງຢືນ ໜ່ວຍພັກເຂັ້ມແຂງ-ຮູ້ນຳພາຮອບດ້ານ ຄັ້ງທີ II ຂຶ້ນທີ່ຫ້ອງປະຊຸມ ກົມຂົວທາງ, ໂດຍໃຫ້ກຽດເຂົ້າຮ່ວມ ແລະ ມອບໃບຢັ້ງຢືນຂອງ ສະຫາຍ ລັນ ແສງອາພອນ ຄະນະປະຈຳພັກກະຊວງ, ເລຂາໜ່ວຍພັກຮາກຖານ, ຫົວໜ້າກົມຈັດຕັ້ງ ແລະ ພະນັກງານ, ຫົວໜ້າຄະນະຕິດຕາມຊຸກຍູ້ ແລະ ປະເມີນຜົນ ໜ່ວຍພັກເຂັ້ມແຂງ-ຮູ້ນໍາພາຮອບດ້ານ ຂອງກະຊວງ; ມີບັນດາສະຫາຍເລຂາຄະນະພັກຮາກຖານ, ບັນດາສະຫາຍເລຂາໜ່ວຍພັກ, ຮອງເລຂາໜ່ວຍພັກ, ບັນດາກຳມະການພັກ, ຄະນະພັກຮາກຖານ ແລະ ສະມາຊິກພັກພາຍໃນໜ່ວຍພັກ ກົມກວດກາ ເຂົ້າຮ່ວມ.
ໃນໂອກາດດັ່ງກ່າວ, ສະຫາຍ ຈັນຕຸລາ ພະນະລາສີ, ເລຂາໜ່ວຍພັກຮາກຖານກົມກວດກາ ໄດ້ສະຫຼຸບຕີລາຄາຜົນການຕິດຕາມ ປະເມີນໜ່ວຍພັກແຂງ-ຮູ້ນຳພາຮອບດ້ານຂອງໜ່ວຍພັກຮາກຖານ ທີ່ຂຶ້ນກັບອົງຄະນະພັກ ກະຊວງ ຍທຂ ສົກປີ 2014-2015 ແລະ ທິດທາງແຜນການປີ 2016 ໃຫ້ຮູ້ວ່າ: ໜ່ວຍພັກຮາກຖານ ກົມກວດກາ ແມ່ນຮາກຖານພັກໜຶ່ງທີ່ຂຶ້ນກັບອົງຄະນະພັກກະຊວງ ຍທຂ ໄດ້ຕັ້ງໜ້າຈັດຕັ້ງປະຕິບັດ ຜັນຂະຫຍາຍແຜນການ, ເຮັດໜ້າທີ່ຂອງຕົນຢ່າງຫ້າວຫັນ, ໄດ້ຕັ້ງໜ້າສຸມທຸກເຫື່ອແຮງ ເຂົ້າໃນການຈັດຕັ້ງປະຕິບັດ ແຜນການສ້າງໜ່ວຍພັກເຂັ້ມແຂງ-ຮູ້ນຳພາຮອບດ້ານ ຂອງຕົນຢ່າງເປັນເຈົ້າການ. ບັນດາສະຫາຍສະມາຊິກພັກພາຍໃນໜ່ວຍພັກຮາກຖານໄດ້ຈັດຕັ້ງຜັນຂະຫຍາຍ ມະຕິກອງປະຊຸມໃຫຍ່ ຂອງສູນກາງພັກຄັ້ງທີ IX ແລະ ມະຕິກອງປະຊຸມໃຫຍ່ຄັ້ງທີ III ຂອງອົງ ຄະນະພັກກະຊວງ ຍທຂ ເຂົ້າໃນວຽກງານຕ່າງໆຂອງຕົນຢ່າງຮອບດ້ານ.
ໜ່ວຍພັກຮາກຖານ ກົມກວດກາ ມີສະມາຊິກທັງໝົດ 14 ສະຫາຍ, ຍິງ 3 ສະຫາຍ, ສະມາ ຊິກພັກສຳຮອງ 1 ສະຫາຍ ຈຳນວນພະນັກງານລັດຖະກອນທັງໝົດມີ 21 ຄົນ, ຍິງ 6 ຄົນ ຜ່ານການເຄື່ອນໄຫວຈັດຕັ້ງປະຕິບັດແຜນການສ້າງໜ່ວຍພັກເຂັ້ມແຂງ-ຮູ້ນຳພາຮອບດ້ານ ສົກປີ 2014-2015 ສາມາດຕີລາຄາໃນແຕ່ລະດ້ານໄດ້ດັ່ງນີ້: ວຽກການເມືອງແນວຄິດ ເປັນວຽກໜຶ່ງທີ່ ສຳຄັນ ແລະ ລະອຽດອ່ອນ ທີ່ຄະນະໜ່ວຍພັກ ໄດ້ເອົາໃຈໃສ່ຊີ້ນໍານໍາພາຢ່າງໃກ້ຊິດແທດເຖິງ, ຈຶ່ງເຮັດໃຫ້ບັນດາສະຫາຍສະມາຊິກພັກເຂົ້າໃຈ ເຊື່ອມຊຶມ ກຳແໜ້ນ ແລະ ເຊື່ອໝັ້ນຕໍ່ການນຳພາຂອງພັກຢ່າງໜັກແໜ້ນ; ພ້ອມດຽວກັນຄະນະໜ່ວຍພັກຮາກຖານ ກົມກວດກາ ໄດ້ເອົາໃຈໃສ່ນຳພາປັບປຸງແບບແຜນ ແລະ ວິທີການຈັດຕັ້ງປະຕິບັດວຽກງານວິຊາສະເພາະແຕ່ລະດ້ານ ເຮັດໃຫ້ວຽກງານຂອງ ກົມກວດກາ ໄດ້ດີຂຶ້ນເທື່ອລະກ້າວ. ພ້ອມດຽວກັນນີ້ ກໍ່ໄດ້ຮັບຟັງການໂອ້ລົມຂອງສະຫາຍ ສະຫາຍ ລັນ ແສງອາພອນ ຄະນະປະຈຳພັກກະຊວງ, ເລຂາໜ່ວຍພັກຮາກຖານ, ຫົວໜ້າກົມຈັດຕັ້ງ ແລະ ພະນັກງານ, ຊຶ່ງ ສະຫາຍ ໄດ້ສະແດງຄວາມຊົມເຊີຍ ຕໍ່ໜ່ວຍພັກຮາກຖານ ກົມກວດກາ ທີສາດມາດຍາດໄດ້ຜົນສຳເລັດເປັນກ້າວໆ ເພື່ອເຮັດໃຫ້ການຊີ້ນຳນຳພາ, ວຽກງານວິຊາສະເພາະຂອງຕົນດ້ວຍຄວາມຫ້າວຫັນ ແລະ ມີຄວາມຮັບຜິດຊອບສູງ ອັນໄດ້ເຮັດ ໃຫ້ການປະຕິບັດວຽກງານໂດຍ ລວມຂອງ ກົມກວດກາ ມີການພັດທະນາໄປໃນທິດທາງທີ່ດີຂຶ້ນ ຕາມທິດຫັນການຄຸ້ມຄອງ ແລະ ການບໍລິຫານລັດ ເປັນທັນສະໄໝເທື່ອລະກ້າວ. ສ່ວນບັນຫາທີຍັງຄົງຄ້າງ ແມ່ນຈະຕ້ອງໄດ້ ປັບປຸງແກ້ໄຂ ແລະ ກຳຈັດໃຫ້ຫຼຸດນ້ອຍຖອຍລົງເທື່ອລະກ້າວ ແລະ ໃນຕອນທ້າຍຂອງພິທີດັ່ງກ່າວ ສະຫາຍ ອຸ່ນຄຳ ຈັນທະລັງສີ ຮອງເລຂາໜ່ວຍພັກຮາກຖານ ກົມກວດກາ ໄດ້ຂື້ນຮັບຄຳໂອ້ວາດຂອງ ສະຫາຍ ຄະນະປະຈຳພັກກະຊວງ ເພື່ອເປັນເຂັ້ມຊີ້ທິດເຍື່ອງທາງ ໃນການປະຕິບັດໜ້າທີວຽກງານໃນຕໍ່ໜ້າໃຫ້ໄດ້ຮັບຜົນສຳເລັດ ແລະ ຕັ້ງໜ້າຮັກສາມູນເຊື້ອໜ່ວຍພັກເຂັ້ມແຂງ-ຮູ້ນຳພາຮອບດ້ານໄວ້ໃຫ້ໝັ້ນຄົງ.
ກອງປະຊຸມ ຊີ້ແຈງລະບຽບຕ່າງໆ ແລະ ມາດຖານເຕັກນິກ ພາກສະໜາມ ໂຄງການກໍ່ສ້າງທາງລົດໄຟລາວ-ຈີນ
- Details
- Category: ຂ່າວພາຍໃນກະຊວງ
- Published on ພຸດ, 11 ມັງກອນ 2017 06:00
ໃນວັນທີ 11 ມັງກອນ 2017 ກະຊວງໂຍທາທິການ ແລະ ຂົນສົ່ງ, ໄດ້ເປີດກອງປະຊຸມຊີ້ແຈງ ລະບຽບການຕ່າງໆ ແລະ ມາດຕະຖານເຕັກນິກ ພາກສະໜາມ ຂອງໂຄງການກໍ່ສ້າງເສັ້ນທາງ ລົດໄຟລາວ-ຈີນ, ໂດຍການເປັນປະທານຂອງທ່ານ ລັດຕະນະມະນີ ຄູນນິວົງ ຮອງລັດຖະ ມົນຕີກະຊວງ ຍທຂ, ທັງເປັນຫົວໜ້າຄະນະຄຸ້ມຄອງໂຄງການກໍ່ສ້າງເສັ້ນທາງລົດໄຟລາວ-ຈີນ, ມີຜູ້ຕາງໜ້າຈາກບໍລິສັດທາງລົດໄຟລາວ-ຈີນ, ພ້ອມດ້ວຍຕົວແທນຈາກກຸ່ມບໍລິສັດ ຮັບເໝົາກໍ່ ສ້າງ, ບໍລິສັດທີ່ປຶກສາ-ສຳຫຼວດອອກແບບ ແລະ ພະນັກງານກ່ຽວຂ້ອງເຂົ້າຮ່ວມ.
ທ່ານອໍານວຍການບໍລິສັດທາງລົດໄຟລາວ-ຈີນ ຈ່າວສຽງ ກ່າວວ່າ: ໂຄງການລົດໄຟລາວ-ຈີນ ເປັນໂຄງການທີ່ການນຳສູງສຸດຂອງພັກ-ລັດຖະບານສອງປະເທດ ໄດ້ໃຫ້ຄວາມເອົາໃຈໃສ່ພິເສດ ເພື່ອເຊື່ອມໂຍງທາງດ້ານພື້ນຖານໂຄງລ່າງຄົມມະນາຄົມ, ໂດຍເຊື່ອມຈອດກັບເສັ້ນທາງລົດໄຟ ຢູຊີຫາ ບໍ່ຫານ ຂອງ ສປ ຈີນ ຢູ່ຈຸດເໜືອສຸດ ແລະ ເຊື່ອມຕໍ່ກັບເສັ້ນທາງລົດໄຟຂອງປະເທດ ໄທຢູ່ຈຸດໃຕ້ສຸດ, ເຊິ່ງໃນອະນາຄົດຈະເປັນທາງລົດໄຟສຳຄັນສາຍໜຶ່ງຂອງເສັ້ນທາງລົດໄຟຜ່ານ ອາຊີ. ສະນັ້ນ, ເພື່ອຮັບປະກັນໃຫ້ໂຄງການໄດ້ສຳເລັດການກໍ່ສ້າງ, ມີມາດຕະຖານສູງ ແລະ ສາມາດເປີດໃຫ້ບໍລິການທັນກຳນົດເວລາ, ບໍລິສັດທາງລົດໄຟລາວ-ຈີນຈຳກັດ ແລະ ກຸ່ມບໍລິສັດ ທີ່ຮັບເໝົາການກໍ່ສ້າງ, ພ້ອມດ້ວຍພະນັກງານກໍາມະກອນທຸກຄົນຕ້ອງມີຄວາມຮັບຜິດຊອບສູງ, ເຄົາລົບນັບຖືລະບຽບກົດໝາຍ ແລະ ຮີດຄອງປະເພນີລາວ, ເອົາໃຈໃສ່ການປົກປັກຮັກສາສິ່ງ ແວດລ້ອມ ແລະ ທຳມະຊາດຂອງ ສປປ ລາວ, ປະຕິບັດການກໍ່ສ້າງໃຫ້ໄດ້ມາດຕະຖານດີ ແລະ ຄວບຄຸມການກໍ່ສ້າງດ້ວຍລະບົບເຄື່ອງມືທັນສະໄໝ, ມີຄວາມປອດໄພສູງ ເພື່ອປະກອບສ່ວນ ສ້າງພາບພົດ ອັນຈົບງາມແກ່ໂຄງການດັ່ງກ່າວ ກໍຄືປະກອບສ່ວນເສີມຂະຫຍາຍສາຍພົວພັນ ຮ່ວມມືຮອບດ້ານ ລະຫວ່າງສອງປະເທດໃຫ້ແໜ້ນແຟ້ນຍິ່ງໆຂຶ້ນ.
ຄະນະພັກ ຄະນະນຳ ຄະນະພະແນກ ພ້ອມດ້ວຍສາມອົງການຈັດຕັ້ງມະຫາຊົນ ຫ້ອງການ ກະຊວງ ໂຍທາທິການ ແລະ ຂົນສົ່ງ ເຂົ້າອວຍພອນ ທ່ານ ລັດຖະມົນຕີ, ທ່ານຮອງລັດຖະມົນຕີ, ທ່ານຫົວໜ້າກົມຈັດຕັ້ງ-ພະນັກງານ ແລະ ຜູ້ຊ່ວຍລັດຖະມົນຕີ ກະຊວງ ຍທຂ
- Details
- Category: ຂ່າວພາຍໃນກະຊວງ
- Published on ສຸກ, 06 ມັງກອນ 2017 09:23
ຄະນະພັກ ຄະນະນຳ ຄະນະພະແນກ ພ້ອມດ້ວຍສາມອົງການຈັດຕັ້ງມະຫາຊົນ ຫ້ອງການ ກະຊວງ ໂຍທາທິການ ແລະ ຂົນສົ່ງ ເຂົ້າອວຍພອນ ທ່ານ ລັດຖະມົນຕີ, ທ່ານຮອງລັດຖະມົນຕີ, ທ່ານຫົວໜ້າກົມຈັດຕັ້ງ-ພະນັກງານ ແລະ ຜູ້ຊ່ວຍລັດຖະມົນຕີ ກະຊວງ ຍທຂ ເນື່ອງໃນໂອກາດປີໃໝ່ສາກົນ 2017.
More Articles...
- ພິທີເປີດການກວດກູ້ ແລະ ທຳລາຍລະເບີດບໍ່ທັນແຕກ ໃນພື້ນທີ່ໂຄງການກໍ່ສ້າງທາງລົດໄຟ ລາວ-ຈີນ ແຕ່ບໍ່ເຕັນ-ນະຄອນຫຼວງວຽງຈັນ
- ກະຊວງ ໂຍທາທິການ ແລະ ຂົນສົ່ງ ເຜີຍແຜ່ບັນດາເອກະສານຕ່າງໆ ເນື່ອງໃນໂອກາດລະນຶກວັນສາກົນ ເພື່ອລືບລ້າງການໃຊ້ຄວາມຮຸ່ນແຮງຕໍ່ແມ່ຍິງ
- ກະຊວງ ໂຍທາທິການ ແລະ ຂົນສົ່ງ ປາຖະກະຖາວັນສຳຄັນຂອງຊາດ
- ກອງປະຊຸມສາມັນຄົບຄະນະບໍລິຫານງານພັກກະຊວງ ໂຍທາທິການ ແລະ ຂົນສົ່ງ ຄັ້ງທີ 6 ສະໄໝທີ IV